Gordon Vorster was 'n Suid-Afrikaanse skilder, rolprentregisseur, draaiboekskrywer en akteur. Gordon Vorster is in 1924 op Warrenton, Noord-Kaap, gebore. Tydens die Tweede Wêreldoorlog het hy in Italië diens gedoen en in 1946 het hy vir 'n kort rukkie kunsopleiding in Florence ontvang. In 1947 is hy terug na Suid-Afrika waar hy 'n graadkursus in die skone kunste aan die Universiteit van die Witwatersrand gevolg het. In 1949 het hy diens by 'n rolprentmaatskappy as draaiboekskrywer en regisseur aanvaar. Hy het sy eerste eenmantentoonstelling in 1955 gehou en na 'n siekbed in 1962 het hy voltyds begin skilder. Sy onderwerpkeuse is byna altyd die Suid-Afrikaanse landskap en die diere- en plantlewe. Sy liefde vir en kennis van die landskap dateer uit sy kinderjare wat hy gedeeltelik in die diamantvelde aan die grens van die Kalahari-woestyn en op 'n plaas by Kimberley deurgebring het. Aanvanklik was sy werke abstrakte uitbeeldings van natuurverskynsels soos hittegolwe en stofwolke, maar gedurende die sestigerjare het daar realistiese beelde in sy werk begin voorkom. Hoewel hy nog sommige aspekte van moderne kunsstrominge aanwend en met verskillende tegnieke eksperimenteer, is daar ŉ duidelike neiging na 'n meer tradisionele uitbeelding in sy werk.